google/wiki40b huggingface dataset:
פדריקו ברנרדסקי

פיורנטינה

ברנרדסקי, יליד קרארה, טוסקנה, החל לשחק כדורגל בגיל 6 בקבוצת הנוער המקומית, ספורטינג אתלטיקו קרארה. שנה לאחר מכן עבר לפוזנאנו, בית הספר לכדורגל של אמפולי. ב-2003 הצטרף לאקדמיית הילדים של פיורנטינה. לאחר שעבר בכל קבוצות הנוער של פיורנטינה, הושאל בתחילת עונת 2013/2014, לקבוצת קרוטונה מהסרייה ב'. הוא ערך את הופעת הבכורה שלו ככדורגלן מקצועני ב-8 בספטמבר 2013, בהיותו בן 19, בתיקו 2-2 מול פסקארה. בסיכום עונת הבכורה שלו, כבש 12 שערים ב-39 הופעות ליגה.
לקראת עונת 2014/2015 חזר ברנרדסקי לסגל פיורנטינה, תחת המאמן וינצ'נצו מונטלה. הוא הופיע לראשונה בסרייה א' ב-14 בספטמבר 2014, כאשר נכנס כמחליף בשוויון המאופס מול גנואה. 4 ימים מאוחר יותר ערך את הופעתו הראשונה במפעל אירופי, בניצחון 0-3 על גנגאן במסגרת הליגה האירופית, ואף כבש במשחק זה את שער הבכורה שלו בפיורנטינה. בנובמבר 2014 נפצע בקרסול, והושבת לכחצי שנה. ב-31 במאי 2015, לאחר חזרתו מהפציעה, הבקיע ברנרדסקי את שער הבכורה שלו בליגה האיטלקית הבכירה, בניצחון 0-3 על קייבו ורונה. בעונה זו הופיע בסך הכל ב-10 משחקים וכבש 3 שערים.
בתחילת עונת 2015/2016 קיבל ברנרדסקי את חולצה מספר 10, אשר הייתה שייכת בעבר לאגדות פיורנטינה, דוגמת ג'אנקרלו אנטוניוני ורוברטו באג'ו. ב-26 בנובמבר 2015 כבש צמד במשחק החוץ מול פ.צ. בזל, במסגרת הליגה האירופית, שהסתיים בתיקו 2-2. ב-6 בפברואר 2016 כבש את שערו השני בסרייה א', בשוויון החוץ 1-1 מול בולוניה 1909. בעונה הבאה הפך ברנרדסקי לשחקן מפתח בפיורנטינה, כאשר כבש 14 שערים ב-42 הופעות.

יובנטוס

ב-24 ביולי 2017 חתם ברנרדסקי ביובנטוס, אחת מיריבותיה העיקריות של פיורנטינה , בעסקה ששוויה 40 מיליון אירו. ב-13 באוגוסט ערך את הופעת הבכורה שלו במדי יובנטוס, בהפסד 2-3 ללאציו במשחק הסופר קאפ האיטלקי. הוא שיחק לראשונה בליגת האלופות ב-12 בספטמבר, כאשר נכנס כמחליף לרודריגו בנטנקור בהפסד החוץ 3-0 לברצלונה. ב-1 באוקטובר פתח לראשונה בהרכב יובנטוס, כבש את שער הבכורה שלו ביובנטוס ואף בישל שער נוסף לגונסאלו היגוואין, בשוויון החוץ 2-2 מול אטלנטה. ברנרדסקי הרשית לראשונה בליגת האלופות ב-5 בדצמבר, בניצחון החוץ 0-2 על אולימפיאקוס, אשר הביא לעלייתה של יובנטוס לשלבי הנוקאאוט. בעונתו הראשונה ביובנטוס זכה בדאבל, הן באליפות איטליה והן בגביע האיטלקי, שהיו תאריו הראשונים.
במשחק הפתיחה של הסרייה א' לעונת 2018/2019 כבש ברנרדסקי את שער הניצחון בדקות הסיום, במשחק אשר הסתיים בתוצאה 2-3, מול קייבו ורונה.

נבחרת איטליה

ב-5 במרץ 2014, תחת המאמן לואיג'י די ביאג'ו, ערך ברנרדסקי את הופעתו הראשונה בנבחרת איטליה עד גיל 21, מול צפון אירלנד, במסגרת מוקדמות אליפות אירופה עד גיל 21 לשנת 2015. הוא לקח חלק בטורניר עצמו, בו הודחה איטליה בשלב הבתים.
ברנרדסקי זומן לראשונה לסגל נבחרת איטליה הבוגרת על ידי המאמן אנטוניו קונטה, במרץ 2016, לקראת צמד משחקי הידידות מול גרמניה וספרד. ב-24 במרץ ערך את הופעת הבכורה שלו במדי הנבחרת הלאומית, כאשר נכנס כמחליף בתיקו הביתי 1-1 מול ספרד, ואף היה מעורב בשערו של לורנצו אינסינייה. ברנרדסקי נכלל בסגל איטליה ליורו 2016. הוא ערך את הופעתו היחידה בטורניר ב-22 ביוני, במשחק האחרון של נבחרתו בשלב הבתים, אשר הסתיים בהפסד 1-0 לאירלנד. הוא כבש את שער הבכורה שלו בנבחרת הבוגרת ב-11 ביוני 2017, בניצחון 0-5 על ליכטנשטיין, במסגרת מוקדמות מונדיאל 2018.
ביוני 2017, למרות היותו שחקן הנבחרת הבוגרת, נכלל ברנרדסקי בסגל הנבחרת הצעירה לאליפות אירופה עד גיל 21 לשנת 2017. הוא אף נבחר לקבוצת הטורניר.
קינגסטון (אונטריו)

היסטוריה

ישנן עדויות ארכאולוגיות לחיים באזור עוד מלפני אלפי שנים. במהלך המאה ה-17 התיישבו הצרפתים באזור ויצרו רשת סחר רחבה בכל אמריקה הצפונית. סמואל דה שמפלן אף ביקר במקום בשנת 1615. על מנת לבסס את רשת סחר הפרוות באזור ימת אונטריו, הצרפתים הקימו תחנת סחר בקינגסטון בשנת 1873.
בשנת 1758, במהלך מלחמת שבע השנים הבריטים כבשו את העיירה מידי הצרפתים ונתנו לה את שמה הנוכחי, "עיר המלך", לכבוד ג'ורג' השלישי, מלך הממלכה המאוחדת. כעבור כמעט 20 שנה, בזמן מלחמת העצמאות של ארצות הברית, התיישבו במקום פליטים הנאמנים לבריטניה.
בשנת 1846 הוכרזה קינגסטון לעיר. במהלך השנים שלאחר מכן, היא התרחבה מאוד ונהפכה לעיר מרכזית ולנמל סחר חשוב. בשנת 1876 נוסדה בעיר המכללה המלכותית הצבאית של קנדה.
ראש ממשלת קנדה הראשון, ג'ון אלכסנדר מקדונלד גר בעיר, מעונו (Bellevue House) עבר שימור ומוצג לתיירים.
במהלך המאה ה-20 העיר גדלה מאוד וסיפחה אליה אדמות רבות.

דמוגרפיה

נכון לשנת 2011, אוכלוסיית העיר מונה כ-123 אלף בני אדם, ובמטרופולין שלה מתגוררים כ-160 אלף. היחס המגדרי הוא 48.7% גברים ו-51.3% נשים.
90.8% מאוכלוסיית העיר הם לבנים. המיעוטים הגדולים הם סינים (2.1%), ודרום אסייתים (1.5%).
לפי מפקד שנערך בשנת 2011, שני שלישים מהאוכלוסייה הם נוצרים. הזרם הנוצרי הגדול ביותר הוא הזרם הקתולי, שבו מאמינים כ-28% מאוכלוסיית העיר. בעיר יש כ-1.5% מוסלמים, 0.7% יהודים, וכ-0.4% הינדים.
29.8% מכלל האוכלוסייה הזדהו כלא-דתיים.
אלהנה

תכונות

אלהנה הוא תת-ענק מסוג ספקטרלי A במרחק של כ-105 שנות אור. רדיוסו גדול פי 5 מרדיוס השמש ומסתו קרובה ל-3 מסות שמש. היתוך המימן בליבת הכוכב הסתיים וכעת הוא מתבצע בשכבות חיצוניות יותר - תהליך המביא להתנפחות הכוכב ולעליה בבהירותו עד שיהפוך לענק אדום ולאחר מכן לננס לבן. הכוכב קורן בעוצמה של פי 150 מעוצמת ההארה של השמש וטמפרטורת פניו היא כ-9,200 קלווין.

תכונות אלהנה B

המדידות הספקטרוסקופיות הראו שבן הזוג העמום יותר מקיף את אלהנה A בזמן הקפה של 12.6 שנים. בזמן ההסתרה של אלהנה על ידי מירהה 381 ניתן היה להבחין לזמן קצר באלהנה B ישירות ואז הוא זוהה ככוכב הסדרה הראשית מסוג G עם עוצמת הארה ומסה דומות לשל השמש. המרחק בין הכוכבים נע בין יחידה אסטרונומית ל-19 יחידות אסטרונומיות ובממוצע 8.5 יחידות אסטרונומיות (דומה למרחק של שבתאי מהשמש). בשל ההבדל העצום בעוצמות ההארה של שני הכוכבים (אלהנה B פולט קצת יותר מחצי אחוז מהקרינה של אלהנה A) והמרחק הקטן ביניהם, לא ניתן להבחין ביניהם בתצפית ישירה.
שפמנון המקונג

תפוצה ובית גידול

שפמנון המקונג הענק הוא זן נכחד בנהר המקונג, מקדמי איכות הסביבה השתמשו בסכנת ההכחדה של המקונג בשביל לקדם את שימור הנהר. למרות פרויקטי מחקר אשר נמצאים כרגע בעיצומם, יחסית מעט מאוד ידוע על מין זה. מבחינה היסטורית, הדגים נמצאים מהחלק התחתון של נהר המקונג בוייטנאם עד צפון הנהר באזור יונאן שהוא פרובינציה של סין, מאכלסים כמעט את כל 4,800 הקילומטרים שהם אורכו של הנהר. בשל איומים, זן זה כבר לא מאכלס את אזור הגידול המקורי שלו. הוא עכשיו מתקיים רק בחלק קטן, מבודד באמצע המקונג. הדגים מתחילים להתאסף במהלך תחילת עונת הגשמים ונודדים במעלה הזרם כדי להשריץ. הם חיים בעיקר בתוך הערוץ המרכזי של הנהר, היכן שהמים בעומק מעל 10 מטרים.

האכלה

בצעירותו מין זה ניזון מזואופלנקטון בנהר וידוע להיותו קניבלי. לאחר כשנה, הדג הופך להיות אוכל עשב ולבסוף האכלה על בסיס אצות וזחלים הדג מקבל את האוכל שלו מן האצות שצומחות על משטחים סלעיים, כיוון שאין לו כל סוג של מערכת השיניים.

המראה והגודל

בצבע אפור ולבן ללא פסים, שפמנון המקונג הענק נבדל ממינים גדולים אחרים של שפמנון בנהר בחוסר של בינית וגם היעדר שיניים. שפמנון המקונג הענק מחזיק כרגע בשיא גינס של דג המים המתוקים הגדול בעולם. המגיע לאורך של 3 מטרים, שפמנון המקונג הענק גדל מאוד מהר, ומגיע למסה של 150 עד 200 קילו תוך שש שנים. ובבגרותו ישנם דיווחים של עד 350 קילוגרמים. הדג הגדול ביותר שנתפס נרשם בתאילנד - נקבה באורך 2.7 מטרים ומשקל של 293 קילו. דגימה זו, שנתפסה בשנת 2005, מוכרת כדג המים המתוקים הגדול ביותר שנתפס אי פעם.

שימור

שפמנון המקונג הענק נמצא בסכנת הכחדה בשל דיג יתר, כמו גם הירידה באיכות המים עקב סכרים במעלה הנהר. הוא נמצא בIUCN הרשימה האדומה של דגים בסכנת הכחדה חמורה. מספר החיים בטבע אינו ידוע, אבל הנתונים מצביעים ששיעור האוכלוסייה ירד ב-80% ב-14 השנים האחרונות. שפמנון המקונג הענק מופיע בנספח א' של האמנה, וחל איסור סחר בינלאומי בו.
לדוג את שפמנון המקונג הענק לא חוקי בתאילנד, לאוס וקמבודיה, אבל למרות האיסורים, הדגים המשיכו להיתפס בכל שלוש המדינות. עם זאת, מתוך הכרה איום על מינים, כמעט 60 דייגים תאילנדים הסכימו להפסיק לתפוס את השפמנון ביוני 2006, לציון יום השנה ה-60 של עלייתו של ראמה התשיעי לכס המלכות של תאילנד. תאילנד היא המדינה היחידה לאפשר דיג פרטי של שפמנון המקונג הענק למטרת גידול והרבייה פרטית.
שפמנון המקונג הענק צריך להגיע 50–70 קילוגרמים כדי להתרבות, ולא מתרבה באגמים. תאילנד יזמה תוכנית רבייה למלא את נהר המקונג. וכמו כן מ-2000 עד 2003, כ-10,000 דגים שוחררו על ידי שלטונות תאילנד. כיום, דגימות משתחררים לתוך מאגרים ולא נהר המקונג עצמו.
ועידת ערי העולם

ועידת ערי העולם הוא אירוע מוביל המפגיש מתרגלים וקובעי מדיניות עם מומחים מובילים בתחומם כדי לזהות פתרונות חדשניים לאתגרים הדחופים ביותר העומדים בפני ערים היום. זוהי סדרה של כנסים בינלאומיים על ממשל ציבורי פיתוח בר קיימא של ערים הנערך בחסות האומות המאוחדות בסינגפור.
הוועידה הראשונה נערכה בשנת 2008 ולאחריה בשנים 2010 ו-2014. הוועידה הבאה עתידה להתקיים בשנת 2018.
צ'וצ'אריה

צ'וצ'אריה (Ciociaria) היא נפה היסטורית במחוז לאציו באיטליה, שגבולותיה כיום לא מוגדרים. עד המאה ה-19 היא הייתה בשלטון האפיפיור אשר חל על נפת "סטטו פונטפיצ'ו" (Stato Pontificio) ממחוז "קמפניה ומריטימה" (Campagna e Marittima), לא כולל נפות "טרצ'ינה" ו"אגרו פונטיני". היום הנפה ההיסטורית כוללת את צפון נפת "פרוסינונה" (Frosinone) במחוז לאציו.
תושבי החבל מכונים "צ'וצ'ארי" (Ciociari) או ביחיד "צ'וצ'ארו" (Ciociaro). במובן הרחב, המושג "צ'וצ'ארה" מתייחס גם לדרום מחוז לאציו ונושק לדרום אברוצו ומוליזה.
בימי הביניים כונה האזור בשם "קמפניה". הניב המקומי כונה "צ'וצ'ארו" (ciociaro), ולאחר מכן כונה הניב "קומפנינו". בזמנים המאוחרים המושג "קאמפניה רומנה" (Campagna Romana) הפך למקובל בתור נושא לציור אצל ציירים באירופה.
שם האזור נגזר משמם של ערדליים מסורתיים אשר שימשו את הכבשים בעת שרעו בהרי האפנינים
"צ'וצ'אריה" הוא שם של אסטרואיד שמספרו 21799.
וולברום

היהודים בוולברום

בשנת 1921 נערך מפקד אוכלוסין בעיירה ונמנו בה 7,229 תושבים, מתוכם 4,276 יהודים (כ-60 אחוז).
בוולברום פעלו סניפים של רוב המפלגות היהודיות והציוניות בפולין ובהן הציונים הכלליים, המזרחי, השומר הצעיר, בית"ר, גורדוניה, אגודת ישראל והבונד. בבחירות לעיריית וולברום בשנת 1927 זכתה רשימה יהודית מאוחדת בשמונה מושבים מתוך 18 המושבים בעירייה.
יהודי וולברום למדו ב"חדרים". לאחר מלחמת העולם הראשונה נפתחה בוולברום הישיבה החסידית "כתר תורה". הישיבה התקיימה מתרומות בני הקהילה, ולמדו בה כמאה תלמידים. ספרית "קולטורה" בוולברום הכילה כ-2500 ספרים, רובם ביידיש וחלקם בפולנית, בעברית ובשפות אחרות. הספרייה התקיימה והורחבה בסיוע נשפים ואירועים נוספים.

בתקופת השואה

וולברום נכבשה על ידי הצבא הגרמני ב-5 בספטמבר 1939. באוקטובר 1939 וולברום הוכללה בגנרלגוברנמן. בעיירה הוקם יודנראט. ב-1940 החלו הגרמנים לגרש פליטים לוולברום. היודנראט ארגן חלוקת מזון במחיר סמלי וניהל "מחלקת תברואה" עם שני רופאים ורוקח. באביב 1942 הצטוו היהודים לעבור לגטו. רבים מהם נשלחו למחנות ריכוז ולעבודות כפיה. ב-5 בספטמבר התבצעה אקציה בעיירה. רוב היהודים נשלחו לבלז'ץ. מעטים נשלחו לפלשוב ולמחנות עבודה אחרים. לאחר האקציה נותרו מאות יהודים בוולברום. הם הועסקו במיון חפצי הערך והרכוש שנשאר. בתחילת נובמבר התבצעה האקציה השנייה והסופית. כ-800 היהודים שנותרו בוולברום נלקחו ליער סמוך ונורו למוות.

הנצחת הקהילה

בתקופת המלחמה נהרס בית הקברות ונותרו בו מצבות ספרות בלבד. תושבי העיירה והסביבה פירקו את בניין בית הכנסת והשתמשו בלבניו לבניית בתיהם. בית מדרש אחד הפך למחסן והשני - למנזר.
מספר שנים לאחר המלחמה הקימה ממשלת פולין לוחות זיכרון באתר קברי האחים ביער הסמוך לבית הקברות, שבו נרצחו 800 מיהודי וולברום והסביבה. בשנת 1988 הוקמה בבית הקברות ההרוס, בסיוע קרן משפחת ניסנבאום, אנדרטה לזכר 4,500 יהודי וולברום.
סטנלי מק'קריסטל

קריירה צבאית

מק'קרסיטל החל את דרכו בצבא ארצות הברית ב-1972 עם הרשמו למכללה הצבאית ווסט פוינט. לאחר שסיים את חוק לימודיו ב-1976, והוסמך כקצין בדרגת לוטננט, התנדב מק'קריסטל לכוחות המוטסים של צבא ארצות הברית. בתפקידו הראשון שימש כמפקד מחלקה ברגימנט הרגלים ה-504 של הדיוויזיה המוטסת ה-82 שבסיסה בפורט בראג. ב-1978 התקבל לאקדמיה הצבאית ללוחמה מיוחדת על שם קנדי בפורט בראג והחל במסלול אימון בכוחות המיוחדים של צבא ארצות הברית, ולאחריהם מונה למפקד פלגת כוחות מיוחדים. ב-1980 חזר למסלולי ההכשרה - הפעם כקצין חי"ר מתקדם באקדמיה הצבאית בפורט בנינג.
לאחר תפקידים שונים, בהם קצין מודיעין בקוריאה הדרומית בעבור כוחות האו"ם באזור, התקבל מק'קריסטל לריינג'רס ושימש ביחידה בתפקידים שונים החל ב-1985. ב-1989 יצא ללימודי פיקוד ומטה במכללת הצי ברוד איילנד. לאחר לימודיו שימש כקצין פעולות מבצעים מיוחדים בפיקוד הכוחות המיוחדים של צבא ארצות הברית, לרבות בתקופת מלחמת המפרץ.
לאחר מספר תפקידים פיקודיים ביחידות שונות, ובהן בפיקוד המבצעים המיוחדים, מונה למפקד גדוד הצנחנים השני ברגימנט הרגלים ה-504. בשנים 1994–1996 שירת כמפקד הגדוד השני ברגימנט הריינג'רס ה-75 ובין יולי 1997 ליולי 1999 פיקד על רגימנט הריינג'רס ה-75. לאחר תקופה קצרה בה שימש כעמית לעניינים צבאיים במועצה ליחסי חוץ בניו יורק (Council on Foreign Relations) חזר לשרת בצבא בתפקידים פיקודיים ותפקידי מטה בכירים, בין השאר במסגרת מלחמת אפגניסטן ולקראת הפלישה לעיראק במסגרת מלחמת המפרץ השנייה.
ב-2003, עם תחילת המלחמה, מונה מק'קרסיטל למפקד פיקוד המבצעים המיוחדים המשולבים אשר פעלו בעיראק כנגד כוחותיו של סאדאם חוסיין וארגוני טרור כגון הטאליבן ואל-קאעידה. תחת פיקודו היחידה הובילה פעולות מיוחדות רבות ובהן לכידתו של סדאם חוסיין לאחר הפלישה והתנקשות בחיי מנהיג אל-קאעידה במדינה, אבו מוסעב א-זרקאווי. לצד הצלחות מק'קריסטל ספג גם ביקורת בעקבות כהונתו כמפקד היחידה. שמו עלה בפרשת מותו של כוכב הפוטבול האמריקאי שהתגייס לצבא ארצות הברית, פט טילמן, אשר נהרג מאש ידידותית. מק'קריסטל חתם על מסמך שציין כי טילמן נהרג מידי אש אויב, אך ציין לאחר מכן כי היו לו ספקות בנושא. במקרה אחר הועלו טענות כנגד פקודיו בגין הפעלת כוח בלתי סביר בחקירת שבויים. לאחר 3 שנים כמפקד JSOC עבר מק'קריסטל לתפקידי מטה בכירים אחרים, בהם עוזרו של יושב ראש המטות המשולבים.
ב-2008 החל ברק אובמה את כהונתו כנשיא ארצות הברית. אובמה נבחר, בין השאר, על בסיס הבטחות להביא לשינוי במלחמה המתמשכת מימי קודמו באפגניסטן ובעיראק. ב-2009 הורה אובמה להחליף את מפקד כוחות ארצות הברית ובעלות בריתה באפגניסטן, הגנרל דייוויד מק'קירנן, ולמנות תחתיו את מק'קריסטל. מק'קריסטל, עתה גנרל, הוביל את כוחות ארצות הברית ובעלות בריתה באזור במספר מבצעים, מהגדולים ביותר במלחמה מאז תחילתה, ובראשם מבצע מכת החרב.
על אף שעוד לפני שנכנס לתפקיד כוחות ארצות הברית באפגניסטן קיבלו תגבורת משמעותית, המשיך מק'קריסטל להביע בפומבי דרישות לתגבורות נוספות והחווה לעיתים דעות בנושאים מדיניים-ביטחוניים הנוגעים למשרד הביטחון ולאפגניסטן. אלו התקבלו לא אחת בביקורת קשה מצד גורמי ממשל. הסאה הוגדשה ביוני 2010, כאשר בראיון לכתב העת רולינג סטון מק'קריסטל מתח ביקורת נוקבת על הנשיא אובמה וסגנו ג'ו ביידן. מק'קריסטל זומן לשיחת בירור עם הנשיא אובמה, עזב את תפקידו כמפקד הכוחות באפגניסטן ולבסוף פרש מהצבא.
I Forgot That You Existed

רקע וכתיבה

השיר נכתב על ידי טיילור סוויפט, לואי בל ופרנק דוקס והופק על ידי סוויפט, בל ודוקס. האודיו הרשמי של השיר הועלה לערוץ ה-Vevo של טיילור סוויפט ב-22 באוגוסט 2019, בסמוך לצאתו של האלבום. האודיו זכה להצלחה נאה וצבר שלושה מיליון צפיות.
בסמוך לצאתו, עלה השיר, ביחד עם האלבום Lover, לרשת הזרמת המדיה ספוטיפיי.
מחוז קינג

היסטוריה

פרק זה לוקה בחסר. אנא תרמו לוויקיפדיה והשלימו אותו.
אוייר אולסאבל

ברצלונה

לאחר ששיחק במחלקת הנוער של ריאל אוניון, עבר אוייר לברצלונה ב', קבוצת המילואים של ברצלונה, ב-2007, אז הייתה הקבוצה בליגה הרביעית ומאמנה היה ז'וזפ גוארדיולה. הוא עמד בשער הקבוצה במשך רוב משחקי עונת 2007/2008, והוא סייע לה לעלות חזרה לליגה השלישית. במקביל, ב-2 בינואר 2008, ערך את הופעת הבכורה במדי הקבוצה הבוגרת של המועדון, כשעמד בשערה בתיקו 2-2 על אלקויאנו בגביע הספרדי. בעונה הבאה, כשברצלונה ב' הייתה בליגה השלישית, היה אוייר בעיקר שוער מחליף לרובן מיניו. ב-17 במאי 2009, לאחר שברצלונה זכתה באליפות הליגה, ערך את הופעתו היחידה במדיה בליגה הספרדית, בהפסד 2-1 לריאל מיורקה.
בעונת 2009/2010, לאחר עזיבתו של אלברט ז'ורקרה את הקבוצה, הפך אוייר לשוער השלישי באופן מעשי של ברצלונה, כשהוא עדיין חלק מסגל קבוצת המילואים, אותה אימן לואיס אנריקה. בעונה זו חלק את עמדת השוער עם רובן מיניו באופן כמעט שווה. אוייר עמד בשער ב-18 משחקי ליגה וכן ב-3 משחקים בפלייאוף העלייה לליגה השנייה, מסייע לקבוצה להצליח במשימתה לחזור לליגה השנייה. בעונה הבאה פתח ב-15 משחקים בליגה השנייה, וברצלונה ב' הגיעה להישג שיא בתולדותיה, המקום השלישי בליגה השנייה. מקום זה מעניק לקבוצה מקום בפלייאוף העפלה לליגה הראשונה, אך מכיוון שברצלונה ב' היא קבוצת מילואים, היא לא מורשית לשחק באותה ליגה כמו קבוצת האם. 
בקיץ 2011 הוחלף לואיס אנריקה באוסביו סקריסטן. עמו בעונת 2011/2012 שיחק אוייר ברוב משחקיה של ברצלונה ב', 23 מ-42 משחקי ליגה, כשהוא מועדף על פני רובן מיניו וג'ורדי מאסיפ, שחלקו ביניהם את יתר המשחקים. בעונת 2012/2013 עזב מיניו את הקבוצה ואוייר חלק את משחקי ברצלונה ב' עם מאסיפ באופן כמעט זהה. בקיץ 2013 קודם באופן מלא לקבוצה הבוגרת של המועדון, אך המשיך להיות שוער שלישי, אחרי ויקטור ואלדס וחוסה מנואל פינטו. לאחר פציעתו של ואלדס במרץ 2014, החל אוייר לשבת על ספסל הקבוצה במשחקיה עד סוף עונת 2013/2014, עת היא הפסידה את הגביע הספרדי לריאל מדריד בגמר ואת אליפות ספרד לאתלטיקו מדריד במשחק האחרון של העונה.

גרנדה

בקיץ 2014 עזב אוייר את ברצלונה וחתם על חוזה ל-4 שנים בגרנדה, ששיחקה בליגה הראשונה. שם היה לרוב שוער שני לרוברטו פרננדס אלבריוס, אך לתקופה של 14 משחקים באמצע עונת 2014/2015 תפס את מקומו ועמד בשער הקבוצה. ב-25 באוגוסט הושאל לעונה לריאל סוסיאדד, שם הוא משמש שוער שני לחרונימו רולי. לאחר שרולי הורחק בכרטיס אדום ב-19 בספטמבר בהפסד לאספניול, תפס אוייר את מקומו במשחק זה ובמשחק הבא. כמו כן, עמד אוייר בשער הקבוצה בשני משחקי הסיבוב הראשון של הגביע הספרדי, שם הודחה על ידי לאס פאלמס. אוייר עצמו הורחק בכרטיס אדום בסוף משחק הגומלין.
מלקום

קריירת מועדונים

מלקום נולד בסאו פאולו שבברזיל. הוא גדל במחלקת הנוער של קורינתיאנס. ב-27 באפריל 2014 ערך את הופעת הבכורה שלו בקבוצה, כשעלה כמחליף בדקה ה-71 בניצחון הליגה 2-0 על פלמנגו. ב-19 בספטמבר 2014 הבקיע את שער הבכורה שלו בתיקו 1-1 נגד שאפקואנסה במחזור ה-22 בליגה. במחצית השנייה של עונת 2014 ובעונת 2015 היה לשחקן הרכב קבוע.

בורדו

ב-31 בינואר 2016 חתם מלקום בבורדו מליגת העל הצרפתית.

ברצלונה

ב-24 ביולי 2018 חתם בברצלונה חוזה ל-5 שנים תמורת 41 מיליון יורו, זאת לאחר שסיכם ברומא והיה על סף חתימה בשורותיה.
ב-1 באוגוסט הבקיע מלקום את שער הבכורה שלו במדי ברצלונה בהפסד 4-2 נגד רומא במשחק גביע האלופות הבינלאומי שנערך בארצות הברית. מלקום זכה בסופר קאפ הספרדי באמצע חודש אוגוסט לאחר ניצחון על סביליה. ב-6 בנובמבר הבקיע מלקום שער ראשון במסגרת ליגת האלופות במשחק נגד אינטר מילאן שנערך בסן סירו שבמילנו. בעונת 2018/2019 זכה מלקום באליפות ספרד בפעם הראשונה בקריירה.

זניט

ביולי 2019 נודע שזניט סנקט פטרבורג מליגת העל הרוסית בכדורגל מנהלת מגעים מתקדמים לרכישתו מידי ברצלונה. ב-2 באוגוסט 2019 הקבוצה הכריזה על כך רשמית. הוא חתם ל-5 שנים תמורת שכר של 6 מיליון יורו בשנה, כאשר ברצלונה תקבל 40 מיליון יורו בתוספת ל-5 מיליון יורו בדמות בונוסים על הישגי השחקן. את הופעת הבכורה במדי זניט ערך במשחק נגד קרסנודאר, ב-3 באוגוסט 2019, כשעלה להחליף את אלכסיי סוטורמין בדקה ה-72, במשחק שבו קבוצתו סיימה בשוויון 1-1. ברם, הוא נפצע בירכו במהלך אימון הוא נותח בפינלנד ומאז לא חזר לשחק. בקבוצה אמרו כי יחזור להתאמן בהרכב הקבוצה החל מינואר 2020.
דוד חכם (שדרן רדיו)

ביוגרפיה

דוד חכם נולד בתל אביב למשפחה חרדית שעלתה מטורקיה. גדל בבני ברק ולמד בישיבות ליטאיות, נשוי ואב לארבעה ילדים ומתגורר בפתח תקווה.
חכם התחיל את דרכו התקשורתית בתחנת הרדיו הפיראטית "ערוץ 2000". בשנת 2001 אחרי הרשעתו של  אריה דרעי וכליאתו בכלא מעשיהו, התמנה דוד חכם לדובר מחאת "שאגת אריה". כמו כן באותה התקופה פעל כשדרן בערוצי הרדיו החרדים הפירטיים ועודד את הגעת המפגינים מדי יום אל שערי הכלא. 
לאחר התפזרות "שאגת אריה", הצטרף דוד חכם לתחנת הרדיו הפיראטית רדיו כל האמת שהקים שמואל בן עטר. בה הגיש מספר תוכניות רדיו ובהן: "כותרות", "כותרות סוף השבוע", "שירים וחסדים" ועוד. 
בדצמבר 2008 עם הקמת רדיו "קול ברמה" הצטרף חכם לצוות הנהלת וכתבי התחנה ושידר תוכניות שונות ומשדרים מיוחדים ובהם את התוכנית "מלווה מלכה" אותה שידר מידי מוצאי שבת. 
ביוני 2011 עזב חכם את "קול ברמה" והצטרף לרדיו "גלי ישראל" כמנהל מסחרי וכשדרן. בימי ראשון עד רביעי הגיש תוכנית ערב משותפת לשלוש תחנות הרדיו מקבוצת "רדיו ישראל", "גלי ישראל", "רדיו דרום" ו"רדיו דרום 101.5", כמו כן הגיש חכם את תוכנית "מלווה מלכה" המלווה בהופעות חיות באולפן.
בינואר 2014 עזב חכם את "גלי ישראל" והחל לשדר ברדיו קול חי.
בחודש יולי 2014 החל חכם להגיש תוכנית טלוויזיה שבועית במקביל לשידוריו השונים ברדיו, התוכנית "נייר עמדה" בערוץ הידברות בפאנל שבועי עם אנשי תקשורת ומשפטנים.
בפברואר 2015 התחיל להגיש תוכנית בוקר ברדיו קול חי "מדברים אקטואליה" ביחד עם בצלאל קאהן בין השעות 8-10 בבוקר, התוכנית זכתה לאחוז האזנה גבוה במגזר החרדי והגיעה תוך חצי שנה למקום השני בתוכניות המואזנות ביותר במגזר החרדי לפי ה tgi]. בינואר 2016 עזב חכם במפתיע את רדיו קול חי לפי הפרסומים בשל רצונו של חכם לפנות יותר זמן לטובת המדיה שבבעלותו בניו יורק. 
באוגוסט 2016 הצטרף לרשת מורשת בה החל להגיש מידי בוקר תוכנית אקטואליה יומית שנקראה "חכם על הבוקר".
במאי 2017 לאחר סגירתה של רשות השידור המשיך לשדר תוכנית אקטואליה יומית "חכם על הבוקר" ברדיו כאן מורשת של תאגיד השידור הישראלי. 
בסוף דצמבר 2017 עזב חכם את כאן מורשת לאחר שחוזה הפרילנס שלו לא הוארך. 
לאחר מכן שימש כמגיש מחליף בתוכנית ה"מהדורה המרכזית" בתחנת הרדיו החרדית "קול חי" כמו כן משתתף חבר פאנל קבוע בכאן 11 בתוכנית "יורים בנגמש" 
חכם פועל גם כיועץ ארגוני לעמותות שונות וכן כיועץ ארגוני לרדיו "קול השלום" בניו יורק.

בשנת 2017 החל חכם לכתוב טור שבועי ברשת קו עיתונות דתית.
בשנים האחרונות משמש חכם בן השאר יועץ למדיות שונות בארץ ובחול (בעיקר בארצות הברית)
ב-10 בספטמבר 2019 חזר חכם לשדר ברדיו "קול ברמה".
עינת ארליך

קורותיה

עינת ארליך נולדה וגדלה בנתניה. אביה הוא יוצא פולין ואמה יוצאת טריפולי. את לימודיה התיכוניים עשתה בבית הספר התיכון טשרניחובסקי בעיר. 
ארליך התגייסה לצה"ל בשנת 1987, ואת שירותה הצבאי עשתה בלהקת פיקוד דרום לצידם של חיה סמיר, רמה מסינגר, ירון כפכפי ועוד. לאחר שחרורה השתתפה ארליך כשחקנית בכמה פרסומות לטלוויזיה ולקולנוע ואף הופיעה כזמרת ליווי של הזמר אלון אולארצ'יק והזמרת ירדנה ארזי. 
בשנת 1992 השתתפה בתשדיר הבחירות של מרצ - "ישראל רוצה שינוי". לחשיפה המשמעותית זכתה בשנת 1993 כשהחלה להנחות עם דורון נשר בתפקיד "ישראלה" את תוכנית האירוח, "שולחן ארוך עם דורון נשר", ששודרה בערוץ 1. באותה שנה, הצטרפה ארליך לצוות מנחי ערוץ הילדים לצידם של עודד מנשה, מיכל ינאי, שי אביבי ויעל אבקסיס, בו הנחתה עד 1995. 
ב-1994 היא הנחתה את הפסטיגל לצד עודד מנשה ויעל אבקסיס והתחרתה עם השיר "שים בננה על הראש" שזכה במקום השלישי.
בשנת 1995 החלה להנחות תוכנית ראיונות אישית, "שישי וחצי", בערוץ השני, תחת זכיינית השידור טלעד. ארליך המשיכה להנחות לאורך השנים בערוץ השני תוכניות אירוח ובידור כמו "שלישי וחצי", "נוצץ" ו"בראשית". 
בשנת 1997 הנחתה את תחרות הדוגמנות "סופרמודל" ששודרה בערוץ 2. 
בשנת 2003 החלה להנחות את תוכנית הראיונות "החיים יפים" החושפת את חייהם של הידוענים, ששודרה במשך שתי עונות. 
בשנת 2004 הוציאה קלטת אימון אישית.
בשנת 2005 הנחתה ארליך את תוכנית המציאות של הוט 3 "מכל הבנות בעולם" ואת התוכנית "ללכת עד הסוף" בערוץ השני.
בשנת 2006 עלתה סדרה תיעודית בהנחייתה בשם "סיפורים משמיים" שעקבה אחר ישראלים שחיים בחו"ל. 
ב-2007 עלתה תוכניתה "עד קצה העולם" ששודרה במסגרת שידורי רשת בערוץ 2 והתמקדה בדינמיקה הבעייתית הקיימת בין מדינות העולם המערבי למדינות העולם השלישי בעידן הגלובליזציה. הסדרה צולמה בגואטמלה, פיליפינים, קניה ועוד.
בשנת 2008 השתתפה בתוכנית המציאות "רוקדים עם כוכבים" לצד הרקדן אורון דהן.
בשנת 2011 הנחתה את היכל התהילה בערוץ 24 לצד זוהר ישראל ובאותה שנה יצרה את הסרט התיעודי "כלה וחמות-סרט מלחמה" העוסק ביחסים המורכבים בין חמיות לכלות. 
בשנת 2012 הגישה את "מפונקים", תוכנית בת שני חלקים המתעדת אנשים בני שלושים שגרים בבית ההורים. התוכנית שודרה בערוץ 2, עבור הזכיינית רשת. 
בשנת 2015 התחילה להנחות את תוכנית הבידור ״הבילויים״ לצד אסף אטדגי בערוץ 24. 
בשנת 2016 שודר בערוץ 2 סרטה "מעורבבים", העוסק בבני הדור השני ממוצא מעורב אשכנזי ומזרחי.
ב-2018 הצטלמה לקמפיין הלבשה תחתונה של חברת "דלתא גליל תעשיות". 
השתתפה בתוכנית הישרדות VIP עונה 2, שמשודרת ב-2019 ברשת 13, והייתה למודחת הרביעית בעונה (מקום 15).

חיים אישיים

ב-1996 ארליך נישאה לעמית בכור, ולהם שתי בנות. בשנת 2014 השניים נפרדו.
מתגוררת כיום בשכונת נווה צדק בתל אביב.
החממה - דמויות

החממה היא סדרת נוער ישראלית, אשר שודרה בשנים 2012–2016 בערוץ ניקלודיאון למנויי Yes ונמשכה על פני 3 עונות (175 פרקים). את הסדרה יצר וכתב גיורא חמיצר. הסדרה מתארת את עלילותיהם של בני נוער הלומדים בבית-ספר למנהיגים הנקרא "החממה" שהוא גם פנימייה שעל שפת הכנרת. בינואר 2014 עלתה הסדרה לשידור בערוץ ניקלודיאון בבריטניה, בדיבוב לאנגלית. הסדרה זכתה לפופולריות רבה בקרב בני נוער, וזכתה בפרס האקדמיה הישראלית לטלוויזיה בקטגוריית "סדרת הילדים והנוער הטובה ביותר" בשנים 2013, 2014 ו-2015. בעקבות הצלחתה של הסדרה, הודיעה הפקת הסדרה על מכירת הזכויות לנטפליקס.
פלונטר: לפני שהכל התחיל

עלילה

לאחר אירועי הסרט "פלונטר", רפונזל נרגשת להתחיל בחייה החדשים בממלכת קורונה, לאחר שהתאחדה שוב עם הוריה, וכשלצידה אהוב ליבה יוג'ין ושומרת-הראש שלה קסנדרה. עם ההתרגשות באות גם הסכנות, ואויב לא-מוכר מתכנן מתקפה נגד רפונזל.

פיתוח

ב-3 ביוני 2015, ערוץ דיסני הכריז על פיתוח לסדרת המשך לסרט "פלונטר". בזמן הבכורה של הסרט "מתחלפים", טריילר ראשון לסדרה שודר, והוא חושף כי אירועי הסדרה יתרחשו בין הסרט "פלונטר" לסרט "פלונטר עד עצם היום הזה" ושסרט טלוויזיה בשם "פלונטר: לפני שהכל התחיל" ישודר לפני הסדרה ויהווה כפיילוט שלה. הטריילר מראה כי רפונזל קיבלה מחדש את השיער שלה, ומציג דמות חדשה, קסנדרה.